Христо Смирненски
Комисия по репарациите

chitanka.info

Комисия по репарациите[0]

Писмо до Жанет,

в алеята на въздишките

Залюбен във твоята грация —

достоен претекст за война,

обявих аз мобилизация

и буйно развях знамена.

А ти беше чудна симфония

с това деколтенце-каре,

а ти бе за мен Македония

и излаз на Бяло море.

Пребродих за тебе Албания,

в горичките стръвно се бих

и моите светли желания

събраха се в траурен стих.

Че в толкоз години мъчителни

ти властно над мен надделе —

откриха очите пленителни

в сърцето ми „Добро поле“.

След кратка версайлска история[1],

край мене се буря изви —

не помня в каква територия

мира аз подписах, уви!

Днес шепне баща ти: „Вземи си я!“ —

набръчква с закана лице,

а ти — страховита комисия,

пристъпяш към мойто сърце.

[0] Публикация: Българан. Седмично хумористично списание. София, г. VI, бр. 9 от [26 февруари] 1921 г., с подпис: Ведбал.

Комисия по репарациите — съгласно условията на Ньойския мирен договор се учредява международна комисия от представители на Антантата, която да контролира всички държавни приходи и да следи за изплащането на репарациите. Членовете на комисията по репарациите пристигат в София през февруари 1921 г. ↑

[1] Версайлска история — касае се за версайлския мирен договор, официално завършил Първата световна война, подписан във Версайл на 28 юни 1919 г. между Германия и държавите победителки. Според този договор Германия загубва голяма част от своите територии и е задължена да плати огромни репарации. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.